AFRIKAANSE OPSOMMING: Met die binnetree van 'n nuwe millennium het wêreldwye bewustheid van omgewingskwessies nuwe hoogtes bereik. Die omgewing word nie meer bloot beskou as 'n alles-absorberende en alles-voorsienende hulpbron nie. Veel eerder groei bewustheid van die noodsaak vir aktiewe bestuursingryping om die gevare en bedreigings inherent aan die natuurlike omgewing, en die mens se interaksie daarmee, die hoof te bied. Ter wille van volhoubare saambestaan moet die mens-omgewing interaksie op verantwoordelike wyse bestuur word. Alle aspekte van hierdie interaksie vereis aandag en 'n verskeidenheid raamwerke in 'n verskeidenheid formate is hiervoor voorgestel. Die produksie van afval is een van die mees basiese kenmerke van lewensbestaan. Menslike bestaan is nie daarbo verhewe nie. Weens die verskeidenheid aktiwiteite wat menslike bestaan kenmerk, is die produksie van afval die mees tasbare en waarskynlik mees bedreigende manifestasie van mens-omgewing interaksie. Hierdie tesis fokus op afvalbestuur uit die invalshoek van die omgewing, soos dit beslag kry aan 'n spesifieke instansie, naamlik die Universiteit van Stellenbosch. Die studie het ten aanvang die implikasies van die verskeidenheid regulatoriese en institusionele raamwerke waarin die universiteit opereer, bevestig. Hierdie raamwerke omvat die rol van die Universiteit beide in terme van afvalbestuur en volhoubare ontwikkeling. Die tipes afval wat aan die instansie gegenereer word is geklassifiseer en die genererings-, opbergings-, verwyderings- en verwerkingsprosesse en verantwoordelikhede is vasgestel en gedokumenteer. Afvalbestuur aan die Universiteit blyk kompleks en gefragmenteerd te wees, hoofsaaklik as gevolg van die wye verskeidenheid afval-skeppingsbronne wat hier aangetref word. Ook is bevind dat, ten spyte van die instansie se identifisering van effektiewe hulpbrongebruik as 'n strategiese prioriteit, slegs beperkte afval-inkorting en -reduksie aan die instansie plaasvind. Hoewel daar tans 'n aktiewe proses geloods word om afvalbestuur te verbeter, beveel die studie die aanvaarding, ontwerp en implementering van 'n veel meer wydlopende en holistiese benadering in die vorm van 'n geïntegreerde omgewingsbestuurstelsel aan. Slegs hierdeur sal die Universiteit in staat wees om aan die volgende vlaag wetgewing rakende afvalbestuur te voldoen en ook verantwoordelike omgewingsverbintenis te demonstreer.